
Comisia pentru muncă şi protecţie socială 



Nr.27/165/12 mai 2003
RAPORT

asupra propunerii legislative pentru completarea şi modificarea art.56 lit.d) din Codul Muncii 

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru completarea şi modificarea art.56 lit.d) din Codul Muncii, trimisă cu adresa nr.128 din 7 aprilie 2003.

La întocmirea prezentului raport, Comisia a avut în vedere avizele primite de la Consiliul Legislativ şi Consiliul Economic şi Social.

Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă face parte din categoria legilor organice, conform prevederilor constituţionale.

Propunerea legislativă are ca obiect de reglementare modificarea lit.d) a art.56 din Legea nr.53/2003 - Codul Muncii, în sensul utilizării sintagmei “vârsta de pensionare” în locul expresiei “vârsta standard de pensionare” deoarece aceasta nu este explicată în text şi poate crea ambiguităţi.
Comisia propune Plenului respingerea propunerii legislative întrucât motivul invocat de iniţiatori nu poate fi reţinut, deoarece sintagma “vârsta standard de pensionare” este consacrată în materie şi este definită în cuprinsul art.41 alin.(1) din Legea nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare.
La lucrările comisiei au fost prezenţi 19 deputaţi, din totalul de 20 membri ai comisiei.

În urma dezbaterii propunerii legislative în şedinţa din data de 7 mai 2003, Comisia propune respingerea acesteia cu 11 voturi pentru şi 3 voturi împotrivă.

